
	Republika Hrvatska
Općinski sud u Gospiću
Trg Alojzija Stepinca 3
53000 Gospić


 Poslovni broj: Pp-723/2026-4

U   I M E   R E P U B L I K E   H R V A T S K E

P R E S U D A
 
Općinski sud u Gospiću, OIB:29608777564, po sucu tog suda Žani Vlainić, kao sucu pojedincu, uz sudjelovanje Marie Šaban, kao zapisničara, u prekršajnom predmetu protiv prvookrivljenika okrivljene pravne osobe 1. Hotel Zagreb d.o.o. sa sjedištem u Karlobagu, Obala Vladimira Nazora 25, OIB:52455830762, po predstavniku Sergey Te  i drugookrivljenog kao odgovorne osobe u pravnoj osobi  Sergey Te, OIB:  62954932381, iz  Medulina, Pješčana Uvala, Pješčana uvala 3, Ogranak 47a,  koje okrivljenike brani Saša Čačić, odvjetnik u Vinkovcima, Jurja Dalmatinca 20, zbog prekršajnog djela iz članka 247. stavak 2. točka 1. i stavak 5. Zakona o strancima („Narodne novine“, br. 133/20), odlučujući povodom optužnog prijedloga Državnog inspektorata, Područni ured Rijeka, Rijeka, Lošinjska 16 (dalje: ovlašteni tužitelj), Klasa: UP/I-116-02/22-01/262 Urbroj 443-02-02-20-22-7 od 20. srpnja 2022., na temelju članka 181. stavak 1. točka 5. Prekršajnog zakona ("Narodne novine", broj 107/07, 39/13, 157/14, 110/15, 70/17, 118/18, 114/22, dalje: PZ-a), po objavi, dana 1. srpnja 2026.

                                                 p r e s u d i o   j e:

I. Temeljem odredbe članka 181. stavak 1 točka 5. PZ-a  u odnosu na:
1.Okrivljenika: HOTEL ZAGREB d.o.o.  za građevinarstvo, trgovinu  putnička  agencija, OIB: 52455830762 sa sjedištem u Karlobagu, Obala  Vladimira Nazora 25, po predstavniku SERGEY TE, prekršajno osuđivana pravna osoba odlukom RH MUP Službe civilne zaštite  od 8. kolovoza 2023. i zbog prekršaja iz članka 63. stavka 1. točka 3. Zakona o zaštiti od požara, kazneno neosuđivana pravna osoba, ne vode se drugi postupci  i
2.Okrivljenika SERGEY TE, kao odgovorna osoba u pravnoj osobi,  OIB: 62954932381, sin Aleksandra  rođen 11. veljače 1965. u Ćirilu, Rusija,  sa  prebivalištem u Medulinu, Pješčana Uvala, Pješčana uvala 3, Ogranak 47a,  prekršajno osuđivan odlukom PP Karlobag od 27. svibnja 2024 zbog prekršaja iz članka 250. stavak 12 ZSPC,
                                        OPTUŽBA SE ODBIJA
da bi inspekcijskim nadzorom poslovanja  HOTEL ZAGREB d.o.o. za građevinarstvo, trgovinu  putnička  agencija, OIB: 52455830762  MBS  020035954sa sjedištem u Karlobagu, Obala  Vladimira Nazora 25, dana 8. lipnja 2022 u poslovnim prostorijama Hotela Zagreb u Karlobagu Ulica  obala Vladimir Nazora 25 ispitivanjem u svojstvu osumnjičenika  Cvije Kontića, državljanina R Bosne i Hercegovine,  


Shevchyk Jury, državljanina Ukrajine, Mirlan Bolotbek Uulu  državljanin Kirgistana, Talantbek Myrzabekov državljanin Kirgistana , Bojana Stefanović državljanina  R Srbije, Boburbek Habibullaev državljanina Uzbekistana, Jamshidbek Usmonov, državljanin Uzbekistana,  Tatiana Bogdanova, državljanka Ruske Federacije,  Terez Eremić, državljana  R Srbije, Snežana Terzić državljanke R Srbije dana 8. lipnja 2022 u poslovnim prostorijama  hotela  Zagreb u Karlobagu  Ulica obala  Vladimira Nazora 25  i nastavkom inspekcijskog nadzora dana 13. lipnja 2022 u službenim prostorijama  Državnog inspektorata   Područni ured  Rijeka  ispostava u Senju, Frankopanski trg te pregledom poslovne i radno pravne  dokumentacije  utvrđeno  da su okrivljeni protiv odredbi članka  88. stavak 1. Zakona o strancima  (NN 133/20)  koristili rad radnika  državljanina treće zemlje i to   Cvije Kontić  JMBG: 1903957192673, državljanin R BIH na poslovima kuhara  počev dana 8. lipnja 2022.  u  poslovnim prostorijama   hotela Zagreb  u  Karlobagu  Ulica obala  Vladimira  Nadzora 25, Shevchyk Jury, državljanin Ukrajine na poslovima domara počev od 26. svibnja  do 08. lipnja 2022. u radnom vremenu od 08:00 do 16:00  sati  u poslovnim prostorijama  hotela  Zagrebu Karlobagu  Ulica  Obala  Vladimira Nazora  25, Mirlana, Talantbek Myrzabekov državljani Kirgistana na poslovima perača suđa počev od dana 8. lipnja 2022. u radnom vremenu od 10:00 do 11:00 sati,  u poslovnim  prostorijama  hotela Zagreb u Karlobagu  Ulica obala  Vladimira Nazora 25, Bojan Stefanović , državljanin R Srbije,  na poslovima konobara počev od 26. svibnja 2022. u prostorijama  hotela Zagreb u Karlobagu Obala  Vladimira Nazora, Boburbek Habibullaev državljanin  Uzbekistana  na poslovima konobara  počev od 26. svibnja 2022. u radnom vremenu od 8 sati  dnevno do dana  8. lipnja 2022. u poslovnim prostorijama  hotela Zagreb u Karlobagu  Ulica obala Vladimira Nazora 25, Jamshidbek Usmonov, državljanin Uzbekistana   na poslovnima konobara  počev od 26. svibnja 2022.  u poslovnim prostorijama  hotela  Zagreb u Karlobagu  Ulica obala Vladimira Nazora 25, Tatiana Bogdanova, državljanka  Rusije  na poslovnima sobarice  počev od 6. lipnja 2022.  u radnom vremenu od 08 do 15  u kontinuitetu   do dana 08. lipnja 2022 u poslovnim prostorijama  Zagreb u Karlobagu  Ulica obala Vladimira Nazora 25, Terez  Eremić državljanka R Srbije  na poslovima sobarice počev od 27. svibnja 2022 u radnom vremenu od 08:16 u kontinuitetu do dana 8. lipnja 2022 u  poslovnim prostorijama  hotela Zagreb u Karlobagu  Ulica obala Vladimira Nazora 25, Snežana Terzić državljanka R Srbije  na poslovima sobarice  počev od dana 26. svibnja 2022 u radnom vremenu  od 08:00 do 16:00  u kontinuitetu do dana 8. lipnja 2022.  u  poslovnim prostorijama  hotela Zagreb u Karlobagu  Ulica obala Vladimira Nazora 25, a koji su radili bez izdane  dozvole  za boravak  i rad ili potvrde  o prijavi  rada za poslodavca Hotel Zagreb  d.o.o. sa sjedištem u  Ulica Obala  Vladimira Nazora 25 OIB: 52455830762 MBS 020035954 u prostorijama  Hotela Zagreb u Karlobagu  Ulica Vladimira Nazora 25.,
               dakle, da bi pravna osoba kao poslodavac i odgovorna osoba u ime pravne osobe zapošljavali državljane trećih zemalja koji nemaju dozvolu za boravak i rad ili potvrdu o prijavi rada, suprotno odredbi članka 88. stavak 1. Zakona o strancima,
               pa da bi time prvookrivljena pravna osoba počinila prekršajno djelo iz članka 247. stavak 2. točka 1. Zakona o strancima, a drugookrivljeni kao odgovorna osoba u pravnoj osobi prekršajno djelo iz članka 247. stavak 5. u vezi sa člankom 247. stavak 2. točka 1. Zakona o strancima. 
	  II. Troškovi predmetnog prekršajnog postupka u odnosu na prvookrivljenu pravnu osobu i drugookrivljenog padaju na teret proračunskih sredstava ovog suda, u skladu s odredbom članka 140. stavak 1. i stavak 2. PZ-a. 

Obrazloženje

	1. Ovlašteni tužitelj pod uvodnom oznakom, podnošenjem optužnog prijedloga dana 27. srpnja 2022. pokrenuo je kod ovog suda prekršajni postupak protiv prvookrivljenika pravne osobe Hotela Zagreb d.o.o., i drugookrivljenog  Sergey Te kao odgovorne osobe u pravnoj osobi, terećenih zbog počinjenja prekršajnog djela pravno označenog u uvodu presude. 

         2. Po provedenom prvostupanjskom postupku sud je donio presudu poslovni broj: Pp-978/2022-16 od 29. travnja 2026., prema kojoj se optužba odbija u odnosu na okrivljenu pravnu osobu i odgovornu osobu u pravnoj osobi, sukladno članku 181. stavak 1. točka 4. PZ-a, s tim da je povodom pravodobne i dopuštene  žalbe ovlaštenog tužitelja spis predmeta dostavljen neposrednom višem sudu u daljnju nadležnost.

          3.  Kod ovog suda dana 9. lipnja 2026. zaprimljen je spis predmeta sa žalbenog suda, uz rješenje tog suda o prihvaćanju žalbe ovlaštenog tužitelja, sve prema rješenju tog suda broj: Ppž - 5104/2026 od 28. svibnja 2026.

          4. Međutim, kako je spis predmeta zaprimljen na ponovno odlučivanje u ovom sudu  dana 9. lipnja 2026., a zastara vođenja prekršajnog postupka u ovoj pravnoj stvari nastupila sa danom 8. lipnja 2026. , to je sud dužan postupiti u skladu s člankom 13. PZ-a. Naime, sukladno citiranoj zakonskoj odredbi prekršajni postupak se ne može voditi kad prođu 4 (četiri) godine dana od dana kada je naznačeno da je terećeni prekršaj počinjen, s tim da u odnosu na zastaru, koja nastupa ex lege, sud donosi deklaratornu odluku.

           5.  Slijedom utvrđenog, valjalo je  u odnosu na prvookrivljenu pravnu osobu i odgovornu osobu u pravnoj osobi odlučiti kao u  točki I.  izreke odluke, sve u skladu s člankom 181.stavak 1. točka 5.  PZ-a. Odluka o troškovima temelji se na odredbi citiranoj kao u točki II. izreke predmetne presude.

U Gospiću, 1. srpnja 2026.
Zapisničar:                                                                                                           Sudac:
Maria Šaban,v.r.                                                                                           Žana Vlainić,v.r.



Pouka o pravnom lijeku: Protiv predmetne presude stranke imaju pravo žalbe u roku od 8 (osam) dana od dana dostave prijepisa presude. Žalba se podnosi putem ovog suda, u dva istovjetna primjerka, a o žalbi odlučuje Visoki prekršajni sud Republike Hrvatske. 
 

Dna:
1. Prvookrivljeni  
2. Drugookrivljeni
3. Branitelj 1. i 2. okrivljenika
4. Ovlašteni tužitelj
5. Spis, ovdje

Za točnost otpravka ovlašteni službenik:
Maria Šaban

